ཉིས་སྟོང་བཅོ་ལྔ་ལོའི་དབྱར་གནང་རྫོགས་ཤིང་སློབ་མགོ་གསར་པ་ཚུགས་བྱུང་བས་ངའི་སེམས་ལ་བྲེལ་འཚུབ་ཅིག་སྐྱེས་བྱུང་།རྒྱུ་མཚན་ནི་ངའི་འཛིན་གྲྭ་མཐར་ཕྱིན་ཟིན་པས་ད་ནི་འཛིན་གྲྭ་ཅི་འདྲ་ཞིག་བཀོད་སྒྲིག་གནང་ཡོང་བ་ལ་སེམས་ཁྲལ་བྱེད་དགོས་བྱུང་།དགེ་རྒན་སུ་ཞིག་ཡིན་ནའང་སློབ་མ་ཤེས་བྱའི་རྨང་རྐང་བཟང་ཞིང་ཀུན་སྤྱོད་ལེགས་པ་རྣམས་སྐྱོང་བ་ལ་དམིགས་བསལ་གྱིས་དགའ་བ་ནི་ང་ཚོ་ཐུན་མོང་ལ་ཡོད་པའི་སེམས་ཁམས་ཤིག་རེད་འདོད་ཡོད།སློབ་གྲྭས་ང་ལ་ལོ་རིམ་བཞི་པའི་འཛིན་གྲྭ་ལྔ་པ་སྟེ་སློབ་མ་ང་གཉིས་ཀྱིས་གྲུབ་པའི་འཛིན་གྲྭ་ཞིག་ལ་སྐད་ཡིག་སློབ་ཁྲིད་བྱེད་པའི་ལས་འགན་སྤྲད་བྱུང་།ཁོ་ཚོ་ལ་སྐད་ཡིག་ཚོགས་ཐུན་ཐེངས་དང་པོར་འཚོགས་སྐབས་ངས་སྐད་ཆ་ཉུང་བསྡུས་སྒོས་རང་ཉིད་ངོ་སྤྲོད་ཙམ་བྱས་ཤིང་།སློབ་མ་ཡོངས་ལ་འབྲི་ཤོག་རེ་སྤྲད་དེ་རང་ཉིད་ངོ་སྤྲོད་ཐུང་ཐུང་རེ་འབྲི་རུ་བཅུག་པ་ཡིན།སྐབས་དེར་འཛིན་གྲྭ་འདིར་སློབ་བུ་ལྔ་བཅུ་ང་གཉིས་ཡོད་པ་ཧ་གོ་བ་ཙམ་ལས་གནས་ཚུལ་གཞན་ལ་ཆ་རྒྱུས་ཅི་ཡང་མེད་པས་ཁོ་ཚོས་རང་ཉིད་ངོ་སྤྲོད་གནང་བ་དེས་ང་ལ་རེ་བ་དང་འོད་སྣང་སྟེར་བར་རེ་སྒུག་བྱས་ཏེ་བསྡད་པ་ཡིན།འོན་ཀྱང་མཇུག་འབྲས་ནི་ངའི་འདོད་མོས་དང་ཡོངས་སུ་གོ་ལྡོག་འདུག་པས་ང་རང་ཅི་བྱ་གཏོལ་མེད་དུ་གྱུར་ཏོ།།